b"\n_START_ARTICLE_\nBarri d'eth Cap dera Vila i pass\xc3\xa8g dera Libertat\n_START_SECTION_\nDescripci\xc3\xb3\n_START_PARAGRAPH_\nS'est\xc3\xa9n a banda i banda del riu Nere, amb un tra\xc3\xa7at urb\xc3\xa0 de carrers que pugen paral\xc2\xb7lels al riu \xe2\x80\x94com els carrers de Sarriul\xc3\xa8ra i Major\xe2\x80\x94 i uns de posteriors oberts als camps ve\xc3\xafns. En aquest barri es conserven alguns edificis civils, antigues resid\xc3\xa8ncies de fam\xc3\xadlies nobles que, disposats en carrers estrets, mantenen un aire medieval; es poden esmentar l\xe2\x80\x99antic casal \xc3\x87\xc3\xb2 de Rod\xc3\xa9s, la Tor deth Generau Martinhon \xe2\x80\x94\xc3\x87\xc3\xb2 de Santesmases, seu del Museu dera Val d\xe2\x80\x99Aran\xe2\x80\x94 o el \xc3\x87\xc3\xb2 de Fedusa de l'any 1608, entre d'altres, tots amb finestrals g\xc3\xb2tics del segle\xc2\xa0xvii i portes adovellades. A un extrem del Cap dera Vila hi havia l'antic castell, del qual resta nom\xc3\xa9s l'esgl\xc3\xa9sia parroquial de sant Miquel, adossada a la torre de l'homenatge a l'\xc3\xa8poca._NEWLINE_L'expansi\xc3\xb3 de la vila al segle XIX fou vers el nord, cap a la Garona, a l'altra banda del Camin Reiau \xe2\x80\x94que comunicava antigament la part alta i baixa de la vall\xe2\x80\x94, i mantingu\xc3\xa9 el seu car\xc3\xa0cter axial a cavall de l\xe2\x80\x99espai longitudinal del Pass\xc3\xa8g o passeig dera Llibertat, amb cases de planta i un o dos pisos amb cobertes de llicorella amb llucanes."